
ועדת הכלכלה 
 28/03/2012 

הכנסת השמונה-עשרה 
נוסח לא מתוקן

 מושב רביעי
<פרוטוקול מס' 816>
 מישיבת ועדת הכלכלה 
 יום רביעי, ה' בניסן התשע"ב (28 במרץ 2012), שעה 12:00
<סדר היום:>
<תקנות התעבורה (תיקון מס'...), התש"ע-2010, בדבר סירוב להסיע של מפעיל קו שירות או מונית.>
נכחו:

<חברי הוועדה:> 
כרמל שאמה-הכהן – היו"ר

<מוזמנים:> 
	הרצל רבניאן
	–
	לשכה משפטית, משרד התחבורה, התשתיות הלאומיות והבטיחות בדרכים

	רפ"ק רוני לוינגר
	–
	ר' חוליית תעבורה באגף התנועה, משטרת ישראל, המשרד לביטחון פנים

	יעקב באבילה
	–
	מנהל תאום תנועה, חברת דן, חברות להסעה ציבורית

	אליעזר חזקיהו
	–
	סגן ראש חטיבת התנועה, חברת דן, חברות להסעה ציבורית

	מיטל בשרי
	–
	מנהלת תחום טלקומוניקציה, המועצה לצרכנות.

	יהודה בר אור
	–
	יו"ר  ארגון הגג של נהגי המוניות, ארגוני המוניות


<ייעוץ משפטי: >
איתי עצמון
<מנהלת הוועדה:>
לאה ורון
<רשם פרלמנטרי:>
אור שושני
<תקנות התעבורה (תיקון מס'...), התש"ע-2010, בדבר סירוב להסיע של מפעיל קו שירות או מונית>
<היו"ר כרמל שאמה-הכהן:>
אני פותח את הישיבה של ועדת הכלכלה בנושא תקנות התעבורה (תיקון מס'...), התשע"ב-2010, בדבר סירוב להסיע של מפעיל קו שירות או מונית. עורך-דין הרצל רבניאן, בבקשה.

<הרצל רבניאן:>
אני עורך-דין הרצל רבניאן, מהלשכה המשפטית של משרד התחבורה. במסגרת ההליך שהכנסת מבצעת בשנתיים האחרונות כמעט לביטול חקיקה שהוצאה מכוח שעת חירום, אנחנו מעוניינים לבטל את צו הפיקוח על מצרכים ושירותים – הסעה באוטובוסים ומוניות, שהוצא מכוח שעת חירום. 
בצו הזה יש מספר הסדרים שאינם נחוצים לעבודת המפקח על התעבורה מלבד הסדר אחד שלפיו נהג לא יסרב להסיע באוטובוס אדם שמוכן לשלם את דמי הנסיעה אלא אם אין מקום באוטובוס או שהוא שומר את המקומות לאנשים בתחנות הבאות. האישור של ועדת הכלכלה נדרש מאחר שהצו הוצא באישור ועדת הכלכלה. 

<היו"ר כרמל שאמה-הכהן:>
בסדר. יש הערות מיוחדות למישהו?

<יהודה בר אור:>
אני יהודה בר-אור מאיגוד המוניות. ברור שיש פה בעיה. נאמר: "לא יסרב בעל רישיון ל - - -"
<הרצל רבניאן:>
אני רוצה להבהיר משהו, לפני שאתה מדבר: אנחנו חוזרים בנו מהתיקון של התקנה לגבי המוניות, מאחר שההסדר מוסדר כבר בתקנה 501(ב) ל - - -

<יהודה בר אור:>
כלומר, אתה מוציא אותנו מזה?

<הרצל רבניאן:>
כן.

<היו"ר כרמל שאמה-הכהן:>
כלומר, תקנה 2 נמחקת?

<הרצל רבניאן:>
כן. רק תקנה מספר 1 – בנוגע לאוטובוס.

<יהודה בר אור:>
אז אין לנו בעיה עם זה.

<היו"ר כרמל שאמה-הכהן:>
נא להקריא אותה בבקשה.

<הרצל רבניאן:>
'מתוקף סמכותי לפי סעיפים 70 ו-71 לפקודת התעבורה [נוסח חדש], באישור ועדת הכלכלה של הכנסת, לפי סעיף 21א(א) לחוק יסוד: הכנסת, וסעיף 2(ב) לחוק העונשין, התשל"ז-1977 – אני מתקין תקנות אלה: 

תקנה 1 – הוספת תקנה 385א
אחרי תקנה 385 לתקנות העיקריות יבוא: 

"385א.
סירוב להסיע

 
לא יסרב בעל רישיון קו שירות באוטובוסים - -
<איתי עצמון:>
אתה משנה כאן את המונח מ"מפעיל שירות" ל"בעל רישיון קו"?

<הרצל רבניאן:>

כן, ל"בעל רישיון קו". זה המונח המשפטי המדויק יותר.

- - או עובדו להסיע מכל תחנה בקו השירות אדם המבקש לנסוע באוטובוס והמוכן לשלם את שכר הנסיעה אלא אם אין מקום באוטובוס לנוסע נוסף או אם המקום שמור באופן סביר לנוסעים בתחנות הבאות של הקו."

תקנה 2 – תחילה 

תחילתן של תקנות אלה 30 ימים מיום פרסומן.'
"על החתום: שר התחבורה." 

<מיטל בשרי:>
היו"ר, שנייה לפני שאתה מצביע אני רוצה להתייחס לסעיף שהורדתם. היו לנו שתי תלונות של צרכנים שהם עיוורים עם כלב נחייה ולא העלו אותם למוניות. 

<יהודה בר אור:>
יש לזה חוק.

<היו"ר כרמל שאמה-הכהן:>
הוא אמר שזה הוסדר בחקיקה.

<איתי עצמון:>
יש תקנה 501(ב) לתקנות התעבורה.
<הרצל רבניאן:>
שכבר מסדירה את זה.

<מיטל בשרי:>
גם עיוורים עם כלב נחייה? כי כבר קרו מקרים שלא העלו למונית עיוורים עם כלב נחייה. זה ממש הסעיף שבוטל עכשיו.

<הרצל רבניאן:>
תקנה 501 לתקנות התעבורה לא מדברת ספציפית על אדם עם מוגבלות ראייה שמשתמש בכלב נחייה. אבל יש תקנות נגישות שאנחנו מעבירים במקביל. נעביר את זה לכנסת בחודשים הקרובים כדי שיטפלו גם בנושא הזה. 

<מיטל בשרי:>
"תעבירו" – זאת אומרת שזה לא קיים היום?

<הרצל רבניאן:>
לא.

<מיטל בשרי:>
הסעיף הזה אמור להיות קיים. 

<היו"ר כרמל שאמה-הכהן:>
תודה.

<איתי עצמון:>
אני מבקש להעיר לגבי המונח "מפעיל שירות". המונח הזה שונה ל"בעל רישיון קו", ולאחר מכן כתוב: "או עובדו". מכיוון שיש אנשים שמועסקים בצורות העסקה אחרות ולא רק ביחסי עובד ומעביד, אז אולי כדאי לכתוב: "או מי שפועל מטעמו". ככה אנחנו גם מתאימים לנוסח של תקנה 501.

<הרצל רבניאן:>
בסדר גמור. התכוונת במקום "עובדו" או בנוסף?

<איתי עצמון:>
במקום. כי להבנתי "מי שפועל מטעמו" כולל גם את "עובדו". כך גם כתוב היום בתקנה 501(ב): "נהג מונית, בעל רישיון וכל מי שפועל מטעמו".

<יהודה בר אור:>
לא הבנתי  איך נהג מונית שייך לפה.

<איתי עצמון:>
בסך הכול אמרתי שאנחנו מתאימים את הנוסח של התקנה שנוגעת לשירותי האוטובוס לתקנה שקיימת היום לגבי מוניות. 

<יהודה בר אור:>
אם זה קיים, אנחנו רוצים להביא את זה לדיון ולדבר על זה. 

<היו"ר כרמל שאמה-הכהן:>
אין עוד הערות. התקנה מאושרת עם התיקונים. הישיבה נעולה.

<הישיבה ננעלה בשעה 12:20.>
